作者:權德輿
標題:哭劉四尚書
內容:士友惜賢人，天朝喪守臣。才華推獨步，聲氣幸相親。理析寰中妙，儒為席上珍。笑言成月旦，風韻挹天真。丹地膺推擇，青油寄撫循。豈言朝象魏，翻是臥漳濱。命賜龍泉重，追榮密印陳。撤弦驚物故，庀具見家貧。牢落風悲笛，汍瀾涕泣巾。只嗟蒿裡月，非複柳營春。黃絹碑文在，青松隧路新。音容無處所，歸作北邙塵。